GPSC จับมือ PEA ต่อยอดระบบเก็บพลังงานด้วย “แบตเตอรี่”
GPSC-PEA ร่วมศึกษา-พัฒนาเทคฯ เก็บพลังงานด้วยแบตเตอรี่ใช้ในโครงข่ายระบบไฟฟ้า หวังปรับปรุงโครงสร้างพื้นฐานด้านระบบบริหารจัดการโครงข่ายของการไฟฟ้าส่วนภูมิภาค
GPSC-PEA ร่วมศึกษา-พัฒนาเทคฯ เก็บพลังงานด้วยแบตเตอรี่ใช้ในโครงข่ายระบบไฟฟ้า หวังปรับปรุงโครงสร้างพื้นฐานด้านระบบบริหารจัดการโครงข่ายของการไฟฟ้าส่วนภูมิภาค
10 พ.ค. 2565

นางรสยา เธียรวรรณ รองกรรมการผู้จัดการใหญ่พัฒนาธุรกิจ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทในฐานะแกนนำนวัตกรรมธุรกิจไฟฟ้ากลุ่ม บริษัท ปตท. จำกัด (มหาชน) หรือ PTT ร่วมกับการไฟฟ้าส่วนภูมิภาค (PEA) ได้แลกเปลี่ยนความร่วมมือ (MOU) เพื่อร่วมพัฒนาโครงการเกี่ยวกับเทคโนโลยีด้านระบบกักเก็บพลังงานด้วยแบตเตอรี่ เพื่อมาใช้ในโครงข่ายระบบไฟฟ้าของการไฟฟ้าส่วนภูมิภาค
รวมถึงแนวทางและแผนการขยายผลไปถึงโอกาสทางธุรกิจอื่นๆ ที่เกี่ยวข้อง เพื่อนำไปสู่การปรับปรุงโครงสร้างพื้นฐานด้านการระบบบริหารจัดการโครงข่ายของการไฟฟ้าส่วนภูมิภาค ภายในกรอบระยะเวลาดำเนินการ 3 ปี
“ทั้งสององค์กร พร้อมร่วมมือกันในการพัฒนาระบบกักเก็บพลังงานด้วยแบตเตอรี่ เพื่อมาใช้ในโครงข่ายระบบไฟฟ้าของการไฟฟ้าส่วนภูมิภาค ซึ่งเทคโนโลยีระบบกักเก็บพลังงานด้วยแบตเตอรี่เป็นเทคโนโลยีที่ทันสมัย และเป็นระบบที่สามารถบริหารจัดการพลังงานไฟฟ้าได้อย่างมีประสิทธิภาพ และยังสามารถช่วยลดการปลดปล่อยก๊าซเรือนกระจกในบรรยากาศอีกด้วย ซึ่งสอดคล้องกับแนวทางการบริหารจัดการของทั้งสององค์กร และเป็นแนวทางของพลังงานยุคใหม่ที่มุ่งไปสู่พลังงานสะอาดมากขึ้น” นางรสยา กล่าว
สำหรับความร่วมมือระหว่าง GPSC และ PEA ครั้งนี้ จะครอบคลุมทางด้านเทคนิค ด้านบุคลากร ด้านการบริหารจัดการ ด้านการวิเคราะห์ข้อมูลและสรุปผลการศึกษาโครงการ และความร่วมมือทางธุรกิจร่วมกัน รวมถึงความร่วมมือด้านอื่นๆ ในอนาคต โดยจะมีการศึกษาและพัฒนาระบบกักเก็บพลังงานให้มีคุณสมบัติที่เหมาะสมตรงกับความต้องการในการใช้งาน มีความปลอดภัยและเป็นไปตามมาตรฐานต่างๆ ของโครงข่ายระบบไฟฟ้าของ PEA
โดยการศึกษาจะมุ่งเน้นการปรับปรุงโครงสร้างพื้นฐานด้านระบบการบริหารจัดการโครงข่ายของการไฟฟ้าส่วนภูมิภาค โดยนำเทคโนโลยีระบบกักเก็บพลังงานมาประยุกต์ใช้งานระบบโครงข่ายฯ ได้แก่ 1.เทคโนโลยี SemiSolid Battery 2. เทคโนโลยี Second-life EV battery 3. เทคโนโลยี Lithium Iron Phosphate Battery หรือเทคโนโลยีระบบกักเก็บพลังงานด้วยแบตเตอรี่อื่นที่มีความเหมาะสม เพื่อศึกษาและพัฒนารูปแบบการลงทุนระหว่าง GPSC และ PEA
รวมถึงบริษัทในเครือของทั้งสองหน่วยงาน โดยมีเป้าหมายเพื่อเพิ่มศักยภาพและเสถียรภาพจากการให้บริการระบบโครงข่ายฯ ปัจจุบัน และรองรับการดำเนินธุรกิจการให้บริการในรูปแบบอื่นๆ เช่น การพัฒนาระบบจำหน่ายให้กับผู้ใช้ไฟฟ้าในพื้นที่ เพื่อรองรับการเป็นผู้ให้บริการด้านไฟฟ้าอย่างครบวงจร และเพิ่มขีดความสามารถในการให้บริการด้านไฟฟ้าตามขอบเขตของโครงการที่ร่วมกันศึกษา โดยการดำเนินงานจะมีการตั้งคณะทำงานร่วมกันต่อไป